b'\n_START_ARTICLE_\nIngvar Kamprad\n_START_SECTION_\nBiografi\n_START_PARAGRAPH_\nKamprad ble f\xc3\xb8dt p\xc3\xa5 g\xc3\xa5rden Elmtaryd, n\xc3\xa6r den lille landsbyen Agunnaryd i Ljungby i Sm\xc3\xa5land i Sverige. Det var den st\xc3\xb8rste g\xc3\xa5rden i omr\xc3\xa5det med sine 500 hektar tomt. Kamprad testet sin forretningssans allerede som unggutt, da han solgte fyrstikker til naboer fra sin sykkel. Han fant ut at han kunne kj\xc3\xb8pe fyrstikker billig i store partier i Stockholm, selge dem l\xc3\xb8st til lave priser og likevel sitte igjen med fortjeneste. Senere utvidet han sitt forretningsomr\xc3\xa5de til \xc3\xa5 selge fisk, juletrepynt, fr\xc3\xb8 og senere kulepenner og blyanter. Da Kamprad var 17 \xc3\xa5r, fikk han bel\xc3\xb8nning av sin far for sin innsats p\xc3\xa5 skolen. Han brukte pengene til \xc3\xa5 danne det som i dag er IKEA. P\xc3\xa5 denne tiden var han ogs\xc3\xa5 aktiv nazist, og han tok aldri avstand fra den svenske nazistlederen Per Engdahl, tvert i mot omtalte han Engdahl som en stor mann s\xc3\xa5 sent som i 2010._NEWLINE_Akronymet IKEA kommer av initialene fra hans navn (Ingvar Kamprad), i tillegg til Elmtaryd, g\xc3\xa5rden hvor han vokste opp, og den n\xc3\xa6rliggende landsbyen Agunnaryd._NEWLINE_Kamprad har innr\xc3\xb8mmet at hans dysleksi hadde innvirkning p\xc3\xa5 den interne driften av selskapet. Ett eksempel er de svenske navnene p\xc3\xa5 m\xc3\xb8blene hos IKEA, som opprinnelig ble valgt fordi Kamprad hadde problemer med \xc3\xa5 huske produktenes numre i lagerbeholdningen._NEWLINE_Kamprad bodde i Epalinges i Sveits fra 1976. If\xc3\xb8lge et intervju med TSR, den franskspr\xc3\xa5klige, sveitsiske TV-kringkasteren, kj\xc3\xb8rte Kamprad en 15 \xc3\xa5r gammel Volvo, fl\xc3\xb8y kun \xc3\xb8konomiklasse og oppfordret IKEA-ansatte til \xc3\xa5 alltid skrive p\xc3\xa5 begge sider av et ark. I tillegg ble Kamprad kjent for \xc3\xa5 bes\xc3\xb8ke IKEA for et billig m\xc3\xa5ltid. Han var ogs\xc3\xa5 kjent for \xc3\xa5 kj\xc3\xb8pe julegaver og -papir i salgene etter jul. Kamprads sparsommelighet er veldokumentert, men det er ogs\xc3\xa5 en viktig del av det totale selskapsbildet som IKEA presenterer for sine ansatte og allmennheten. Han nevnte sjelden at han eide en villa i et h\xc3\xb8yprisomr\xc3\xa5de i Sveits, et stort landomr\xc3\xa5de i Sverige og en ving\xc3\xa5rd i Provence i Frankrike, eller at han kj\xc3\xb8rte en Porsche i flere \xc3\xa5r._NEWLINE_Mens han jobbet med m\xc3\xb8belprodusenter i Polen tidlig i sin karriere, ble Kamprad alkoholiker. Han uttalte at han fikk dette under kontroll.\n_START_SECTION_\nFormue\n_START_PARAGRAPH_\nIf\xc3\xb8lge det svenske \xc3\xb8konomitidsskriftet Veckans Aff\xc3\xa4rer var han den rikeste personen i verden. Denne rapporten baserer seg p\xc3\xa5 antagelsen om at Kamprad eide hele selskapet, noe b\xc3\xa5de IKEA og Kamprad-familien avviste. Personlig hadde Kamprad lite eierskap i selskapet, men overf\xc3\xb8rte mesteparten til Stichting INGKA Foundation og INGKA Holding som en del av en kompleks skatteplan, og dette gjorde at hans faktiske kontroll over selskapet var litt uklar._NEWLINE_Tidsskriftet Forbes rangerte en stund Bill Gates som nummer 1, med Kamprad p\xc3\xa5 nummer 4. Det var i etterkant av artikkelen i Veckans Aff\xc3\xa4rer at Kamprad gikk fra nummer 12 til sin n\xc3\xa5v\xc3\xa6rende posisjon i Forbes. If\xc3\xb8lge det tyske T-Online var Kamprad den fjerde rikeste personen i verden, med 53 milliarder dollar. I mars 2005 gjorde den glidende verdien av den amerikanske dollaren at Kamprad kom \xc3\xb8verst p\xc3\xa5 listen i en annen rapport. I mars 2007 anslo Forbes hans formue til 33 milliarder dollar. I 2011 ble det fremlagt dokumenter som viste at Kamprad hadde solgt majoriteten av sin andel i IKEA mange \xc3\xa5r tidligere. I 2015 var Kamprads formue if\xc3\xb8lge Forbes 3,4 milliarder dollar, og han var nummer 497 p\xc3\xa5 listen over verdens rikeste._NEWLINE_Etter hans d\xc3\xb8d viste det seg at hans formue var p\xc3\xa5 469 milliarder kroner, og at han var blant verdens 10 rikeste personer da han d\xc3\xb8de.\n_START_SECTION_\nStichting INGKA Foundation\n_START_PARAGRAPH_\nDen nederlandskregistrerte stiftelsen Stichting INGKA Foundation er navngitt etter Kamprad, og eier INGKA Holding, som er morselskapet til alle IKEA-butikkene. Denne ideelle organisasjonen ble i mai 2006 omtalt av \xc3\xb8konomitidsskriftet The Economist som verdens st\xc3\xb8rste veldedighetsorganisasjon \xe2\x80\x93 med en antatt verdi p\xc3\xa5 minst 36 milliarder dollar i 2006 (st\xc3\xb8rre enn Bill & Melinda Gates Foundation) \xe2\x80\x93 men dens hovedform\xc3\xa5l er, if\xc3\xb8lge noen, antatt \xc3\xa5 v\xc3\xa6re selskapsskattunng\xc3\xa5else og beskyttelse mot overtakelse for IKEA. Kamprad er styreleder i stiftelsen.\n_START_SECTION_\nAnnet arbeid\n_START_PARAGRAPH_\nKamprad var i utgangspunktet en meget privat person, som sjelden gjorde noe ut av seg i det offentlige. Likevel ga han ut noen f\xc3\xa5 verker. F\xc3\xb8rst fortalte han omstendelig om IKEAs holdninger til sparsommelighet og entusiasme, i en erkl\xc3\xa6ring kalt \xc2\xabA Testament of a Furniture Dealer\xc2\xbb. Den ble skrevet i 1976, og har siden blitt ansett som ideologien til IKEAs m\xc3\xb8belkonsept. Han jobbet ogs\xc3\xa5 med den svenske journalisten Bertil Torekull p\xc3\xa5 boken \xc2\xabLeading By Design: The IKEA Story\xc2\xbb. I selvbiografidelen av boken forklarer han videre om sin filosofi, samt sine pr\xc3\xb8velser og triumfer ved dannelsen av IKEA.\n_START_SECTION_\nKontrovers\n_START_PARAGRAPH_\nI 1994 ble de personlige brevene til den svenske fascistaktivisten Per Engdahl gjort offentlige, etter hans d\xc3\xb8d. Det ble avdekket at Kamprad hadde blitt med i Engdahls pro-nazistiske gruppe i 1942. Kamprad hadde skaffet midler, samt rekruttert medlemmer, til gruppen s\xc3\xa5 sent som i september 1945. Det er ikke kjent n\xc3\xa5r Kamprad trakk seg ut av gruppen, men han fortsatte vennskapet med Engdahl frem til starten av 1950-tallet._NEWLINE_Etter denne offentliggj\xc3\xb8relsen sa Kamprad at han dypt angret p\xc3\xa5 den delen av sitt liv. Han kalte det for sin st\xc3\xb8rste tabbe, og han skrev senere et unnskyldningsbrev til alle sine IKEA-ansatte med j\xc3\xb8disk opphav. IKEA er en av f\xc3\xa5 detaljister som har varehus i Israel samtidig som den ogs\xc3\xa5 har varehus i den arabiske verden. Det antas at dette reflekterer et fors\xc3\xb8k p\xc3\xa5 \xc3\xa5 roe ned denne kontroversen._NEWLINE_Ingvar Kamprad d\xc3\xb8de 27. januar 2018.'